CELEX: 52016PC0712
Language: lt
Date: 2016-11-15
Title: Pasiūlymas TARYBOS SPRENDIMAS dėl ES prisijungimo prie Tarptautinio medvilnės pramonės patariamojo komiteto (ICAC)

EUROPOS KOMISIJA
            Briuselis, 2016 11 15
            COM(2016) 712 final
            2016/0349(NLE)
            Pasiūlymas
            TARYBOS SPRENDIMAS
            dėl ES prisijungimo prie Tarptautinio medvilnės pramonės patariamojo komiteto (ICAC)
            
               
         
         
            
               AIŠKINAMASIS MEMORANDUMAS
            
            
               1. PASIŪLYMO APLINKYBĖS
            
            
               Tarptautinis medvilnės pramonės patariamasis komitetas (toliau – ICAC) yra tarptautinė prekių institucija (toliau – ICB), skirta medvilnės reikalams. Jo užduotis – padėti vyriausybėms stiprinti pasaulio medvilnės ūkį. Jis tai daro užtikrindamas pasaulio medvilnės rinkos skaidrumą, veikdamas kaip techninės informacijos apie medvilnės gamybą koordinavimo tarpininkas ir organizuodamas forumus tarptautinės svarbos medvilnės klausimams aptarti. ICAC veikia kaip statistikos stebėtojas ir vienija medvilnę gaminančias, naudojančias ir ja prekiaujančias šalis ir visus medvilnės pramonės sektorius. Komitetas atlieka bendros pagalbos teikėjo funkciją. Jis nedalyvauja nustatant ar apibrėžiant medvilnės kainas.
            
            
               Šiuo metu ICAC yra viena iš nedaugelio ICB
                  1
               , tarp kurių narių nėra Europos Sąjungos (ES), tačiau devynios valstybės narės (Belgija, Vokietija, Graikija, Suomija, Prancūzija, Italija, Nyderlandai, Lenkija ir Ispanija) buvo savarankiškos ICAC narės. Narystė ICAC atitinka Sąjungos interesus dėl medvilnės svarbos Sąjungos ūkiui. ES yra medvilnės gamintoja ir iš grynosios medvilnės importuotojos (iki 2008 m.) 2009 m. tapo grynąja medvilnės eksportuotoja. ES tekstilės ir drabužių pramonė sunaudoja daug medvilninio audinio. Be to, medvilnė yra svarbi Europos vystomojo bendradarbiavimo sritis – ES yra pagrindinė Afrikos medvilnės sektoriaus paramos teikėja.
            
            
               Europos Sąjungos Taryba ne kartą (t. y. savo 2004 m. (id. Nr. 8972/04), 2008 m. (id. Nr. 9986/08) ir 2010 m. (id. Nr. 9648/10) išvadose) prašė Komisijos apsvarstyti Europos Sąjungos narystės ICAC klausimą. 2013 m. ji įgaliojo Komisiją derėtis Europos Sąjungos vardu pagal derybinius nurodymus dėl Sąjungos prisijungimo prie ICAC (Tarybos sprendimas 13406/13, 2013 m. rugsėjo 16 d.). Atsižvelgiant į Sąjungos prisijungimą prie ICAC, visos valstybės narės pranešė ICAC nutraukiančios savo narystę, kaip nustatyta ICAC taisyklių ir nuostatų
                  2
                II straipsnio 3 skirsnyje.
            
            
            
               2.
                     TEISINIS PAGRINDAS
            
            
               Kadangi svarbiausia ICAC veiklos dalis yra prekybos klausimai, teisinis pagrindas turėtų būti SESV 207 straipsnis. 
            
            
               3.KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               Atsižvelgdama į dabartinę padėtį, Komisija mano, kad narystė ICAC būtų pageidautina, nes tai:
            
            
               –leistų ES išsakyti vieningą nuomonę medvilnės klausimais ir mokėti vieną įnašą atitinkamoje ICB, atsižvelgus į ES valstybių narių nuomones;
            
            
               –suteiktų ES teisę gauti informaciją medvilnės klausimais siekiant stebėti padėtį medvilnės rinkoje ir daryti poveikį medvilnės darbotvarkei,
            
            
               –pagerintų ES privačiojo sektoriaus (medvilnės ir tekstilės), medvilnės gamintojų bei vartotojų (ES ir besivystančių šalių) ir viešojo sektoriaus institucijų ryšius ir partnerystę.
            
            
               ICAC sekretoriatas remia ES narystę, nes ji sustiprins ICAC kaip ICB svarbą ir tarptautinį statusą. Jis aiškiai pareiškė, kad ES nėra atsakinga už jokius dabartinius ar būsimus narių įsiskolinimus.
            
            
            
               4.
                     POVEIKIS BIUDŽETUI
            
            
               Narystė ICAC yra pagrįsta metinio įnašo mokėjimu. Jis apskaičiuojamas kiekvienais metais remiantis ICAC faktiniu narių skaičiumi (pastovioji dalis) ir kiekvieno nario žaliavinės medvilnės prekybos apimtimi (kintamoji dalis). Reikėtų sumokėti pirmąjį ne didesnį kaip 400 000 EUR įnašą, kuris leistų ES daryti pakankamą poveikį sprendžiant klausimus ICAC ir visapusiškai dalyvauti ICAC veikloje.
            
            
            
               5.
                     KITI ASPEKTAI. Įgyvendinimo planai
            
         
         
            
               Sąjunga užtikrins, kad visa prisijungimo nauda galėtų naudotis Sąjungos valstybės narės. Valstybių narių atstovai, kaip Sąjungos delegacijos dalis, galės tapti pakomitečių ir darbo grupių nariais, atsižvelgiant į visos medvilnės vertės grandinės, įskaitant gamybą bei vartojimą Sąjungos regionuose, kuriuose tai svarbu žemės ūkiui ir pramonės ekonomikai, ir prekybos veiklą, svarbą. Visų pirma, privačiojo sektoriaus patariamojoje grupėje (toliau – PSAP), be Europos Komisijos atstovo, valstybių narių prašymu galės dirbti jų pakaitiniai nariai ir stebėtojai, kaip nustatyta ICAC taisyklių ir nuostatų VI straipsnio 3 skirsnio a dalies 1 punkte.
            
            
            
            
               2016/0349 (NLE)
            
            
               Pasiūlymas
            
            
               TARYBOS SPRENDIMAS
            
            
               dėl ES prisijungimo prie Tarptautinio medvilnės pramonės patariamojo komiteto (ICAC)
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 207 straipsnio 3 ir 4 dalis kartu su 218 straipsnio 6 dalimi,
            
            
               atsižvelgdama į Europos Komisijos pasiūlymą,
            
            
               atsižvelgdama į Europos Parlamento pritarimą
                  3
               ,
            
            
               kadangi:
            
            
               (1)Europos Sąjunga (ES) nėra Tarptautinio medvilnės pramonės patariamojo komiteto narė, nors jau yra daugybės kitų tarptautinių prekių institucijų narė;
            
            
               (2)Taryba savo 2004 m. balandžio 27 d., 2008 m. gegužės 27 d. ir 2010 m. gegužės 10 d. išvadose atitinkamai dėl ES veiksmų plano dėl žemės ūkio prekių grandinių, skurdo ir priklausomybės, dėl ES ir Afrikos partnerystės remiant medvilnės sektoriaus vystymąsi ir dėl ES veiksmų stiprinimo prekių srityje ragino Komisiją apsvarstyti ES narystės Tarptautiniame medvilnės pramonės patariamajame komitete klausimą;
            
            
               (3)2013 m. rugsėjo 16 d. Taryba įgaliojo Komisiją derėtis Europos Sąjungos vardu dėl Sąjungos prisijungimo prie ICAC pagal jo taisyklių ir nuostatų
                  4
                II straipsnio 1 ir 2 skirsnius ir pabrėžė, kad narystė ICAC atitinka Sąjungos interesus dėl medvilnės svarbos Sąjungos ūkiui; ES yra medvilnės gamintoja ir iš grynosios medvilnės importuotojos (iki 2008 m.) 2009 m. tapo grynąja medvilnės eksportuotoja. ES tekstilės ir drabužių pramonė sunaudoja daug medvilninio audinio. Be to, medvilnė yra svarbi Europos vystomojo bendradarbiavimo sritis – ES tebėra pagrindinė Afrikos medvilnės sektoriaus paramos teikėja; 
            
            
               (4)Sąjunga mokės įnašą pagal ICAC taisyklių ir nuostatų II straipsnio 2 skirsnio a dalies 2 punkto c papunktį. ES negali būti laikoma atsakinga už jokius dabartinius ar būsimus narių įsiskolinimus;
            
            
               (5)po Sąjungos prisijungimo prie ICAC turi būti toliau atsižvelgiama į Graikijos Respublikos stojimo į Sąjungą akto 4 protokolą dėl medvilnės
                  5
               ,
            
            
               PRIĖMĖ ŠĮ SPRENDIMĄ:
            
            
               1 straipsnis
            
            
               Šiuo sprendimu Sąjungos vardu patvirtinamas Europos Sąjungos prisijungimas prie Tarptautinio medvilnės pramonės patariamojo komiteto. 
            
         
         
            
               2 straipsnis
            
            
               Tarybos pirmininkas paskiria asmenį, įgaliotą Europos Sąjungos vardu pateikti šį sprendimą Tarptautiniam medvilnės pramonės patariamajam komitetui. 
            
            
               3 straipsnis
            
            
               Šis sprendimas įsigalioja kitą dieną nuo jo paskelbimo Europos Sąjungos oficialiajame leidinyje.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  ES yra Tarptautinės kavos organizacijos, Tarptautinės kakavos organizacijos, Tarptautinės atogrąžų medienos organizacijos, Tarptautinės cukraus organizacijos, Tarptautinės alyvuogių tarybos, Tarptautinės javų tarybos, Tarptautinės kaučiuko studijų grupės, Tarptautinės švino ir cinko tyrimų grupės, Tarptautinės nikelio tyrimų grupės, Tarptautinės spalvotųjų metalų tyrimų grupės narė.
               
               
                  
                     (2)
                  Oficiali ICAC interneto svetainė https://www.icac.org/about-International-Cotton-Advisory-Committee/rules 
               
               
                  
                     (3)
                  OL C , , p. .
               
               
                  
                     (4)
                  Tarptautinio medvilnės pramonės patariamojo komiteto taisyklės ir nuostatai, priimti 31-ajame plenariniame posėdyje 1972 m. birželio 16 d. su pakeitimais, padarytais 74-ajame plenariniame posėdyje 2015 m. gruodžio 11 d. Oficiali ICAC interneto svetainė https://www.icac.org/about-International-Cotton-Advisory-Committee/rules
               
               
                  
                     (5)
                  ES oficialusis leidinys, L 291, 1979 11 19.